Egpaar dood gevindŉ Egpaar is Dinsdag dood aangetref in hul huis in Fichardt Park in Bloemfontein in die Vrystaat. Kapt. Chaka Marope, woordvoerder van die polisie, sê die egpaar se 27-jarige seun het Dinsdag by sy ouers se huis aangekom en aan die deur geklop maar daar was geen antwoord nie. Die egpaar se motors het in die oprit gestaan. Marope sê die man het die polisie ontbied. Die polisie het met hul aankoms die voordeur oopgebreek. Marope sê die 56-jarige pa en 42-jarige ma is in ŉ plas bloed gevind. Die pa se rewolwer is in sy regterhand gevind. “Daar word vermoed dat die man sy vrou doodgeskiet het en hierna selfmoord gepleeg het.” Marope sê die motief vir die moorde is nog nie bekend nie. ŉ Geregtelike doodsondersoek word gedoen.